## El Consell autoritza un conveni entre la Corporació Audiovisual de la Comunitat Valenciana i la Universitat Miguel Hernández d’Elx en matèria de pràctiques externes

*** L’objectiu de les pràctiques és aconseguir un equilibri entre la formació teòrica i pràctica de l’estudiantat, així com facilitar la seua futura ocupabilitat
* El conveni té una duració de quatre anys des del moment de la firma, prorrogables quatre anys més**

El Ple del Consell ha acordat autoritzar un conveni específic de cooperació educativa entre la Corporació Audiovisual de la Comunitat Valenciana (CACV) i la Universitat Miguel Hernández d’Elx (UMH) per a la realització de pràctiques acadèmiques externes, curriculars i extracurriculars, per part de l’alumnat universitari en els locals o dependències de l’entitat cooperadora.

L’objectiu de les pràctiques és aconseguir un equilibri entre la formació teòrica i pràctica de l’estudiantat, l’adquisició de metodologies per al desenrotllament professional i facilitar l’ocupabilitat futura d’este col·lectiu.

Cal destacar que el conveni té una duració de quatre anys des del moment de la firma, prorrogables quatre anys més.

Les pràctiques es desenrotllaran durant el curs acadèmic i dins de la jornada laboral de l’entitat. Les persones responsables de la CACV facilitaran a l’estudiantat l’assistència als exàmens, proves d’avaluació i altres activitats obligatòries de les assignatures en què estiga matriculat.

En el cas de les pràctiques acadèmiques externes curriculars la seua duració vindrà determinada pel pla d’estudis corresponent. Quant a les pràctiques extracurriculars, estes tindran una duració preferentment no superior al 50 % del curs acadèmic.

L’activitat establida no té naturalesa laboral, sinó acadèmica i administrativa, i es regix per les normes previstes en este conveni. Atés el caràcter formatiu de les pràctiques externes, no es derivaran, en cap cas, obligacions pròpies d’un contracte laboral.

La UMH designarà un tutor o tutora, que serà responsable d’elaborar el projecte formatiu, juntament amb el supervisor o supervisora i l’estudiantat, així com d’autoritzar les seues modificacions. A més, la UMH assumix el compliment de les obligacions amb la Seguretat Social respecte a l’alumnat en pràctiques.

El desenrotllament d’estes pràctiques externes busca contribuir a la formació integral de l’alumnat complementant les seues ensenyances teoricopràctiques, facilitar el coneixement de metodologia de treball adequada a la realitat professional, afavorir el desenrotllament per part de l’estudiantat de competències tècniques, metodològiques, personals i participatives, així com que l’alumnat obtinga una experiència pràctica que facilite la seua inserció en el mercat de treball, entre altres objectius.

**Conveni marc**

La Generalitat, a través de la Corporació Valenciana de Mitjans de Comunicació (CVMC), va subscriure el 29 de juny de 2023 un conveni marc de col·laboració amb les cinc universitats públiques valencianes: la Universitat de València (UV), la Universitat Politècnica de València (UPV), la Universitat d’Alacant (UA), la Universitat Jaume I de Castelló (UJI) i la Universitat Miguel Hernández d’Elx (UMH) que possibilitava el desenrotllament de projectes d’interés comú en matèria acadèmica, científica i cultural.

Este acord ha servit de marc per a la firma del conveni de cooperació educativa entre la CACV i la UMH que facilita la realització d’estes pràctiques acadèmiques externes.

Fecha: 11/11/2025